Ajax Amsterdam har solgt den 21-årige nordjyde Lucas Andersen til den schwieziske klub Grasshopper Club Zurich med øjeblikkelig virkning. Andersen, der er fast mand på U/21-landsholdet, og som har optrådt for A-landsholdet i to kampe, blev solgt fra AaB til den hollandske storklub som kun 18-årig i 2012. Han opnåede dog aldrig et gennembrud på Ajax' førstehold og i den forgangne sæson har han været udlånt til liga-konkurrenterne Willem II hvor han fik fast spilletid og leverede seks mål i sæsonen. I Zürich får Lucas Andersen trøjenummer 10, og hans nye arbejdsgiver ser et stort talent i den unge nordjyde. - Trods sin unge alder har Lucas Andersen en masse erfaring. Han er teknisk dygtig og alsidig i det offensve spil. I sidste sæson viste han sine kvaliteter frem både for Willem II og det danske U/21-landshold, siger Grasshoppers direktør Manuel Huber til klubbens hjemmeside.

Referat:
Den tidligere AaB-spiller Lucas Andersen skifter fra Ajax Amsterdam til schweizisk fodbold.